Robertus Dei gratia Aeduensis episcopus, dilecto sibi in Christo fratri Stephano Regniacensi abbati ejusque successoribus regulariter in perpetuum substituendis. Desiderium quod ad religionis propositum pertinere monstratur, auctore Deo, efficaciter prosequendum est. Quocirca dilecte in Domino frater Stephane tuis rationabilibus postulationibus annuenter, concedimus ecclesiae cui Deo auctore praesides, omnem decimam grangiae de Carboniria quantum scilicet inde ad jus ecclesiae Magniaci pertinebat, sed licet ad hoc faciendum divina sim pietate permotus, universo tamen ordini Cisterciensi jam antea beatissimus papa Innocentius secundus ut nullus ab eo decimam accipiat, concessit et privilegio confirmavit. Huic nostrae concessioni astiterunt et laudaverunt ecclesiae nostrae archidiaconi Gaufridus, Seguinus, Gauterius, cantor, et Johannes dapifer. Affuit etiam Willermus Funtenetensis abbas et Ebrardus Avalonis archipresbiter. Et ego proprii sigilli auctoritate confirmo et communio, prohibens sub anathemate ne qua vel ecclesiastica vel secularis persona contra hanc nostram concessionem scienter faciat.